Valke ondersoek dood van bevelvoerderKol. Christelle Stemmet van die Valke. (Foto: Facebook) ŉ Bevelvoerder van een van die Valke se ondersoekspanne is Sondagaand dood in haar huis in Kaapstad aangetref. Kol. Christina Stemmet (47) was deel van die Valke se ondersoekspan vir ernstige korrupsie. Sy is Sondag omstreeks 20:00 dood aangetref in haar huis in die Table View-omgewing. Sy het twee skietwonde gehad en twee patroondoppies is op die toneel gevind. “Die Valke betuig ons diepste medelye met die familie en vriende van kol. Stemmet met die ontydige afsterwe van ons kollega,” sê lt.kol. Philani Nkwalase, Valke-woordvoerder in die Wes-Kaap. Hy sê plaaslike speurders ondersoek die motief vir haar dood. “ŉ Voorlopige ondersoek het egter gewys dat haar dood nie verband hou met ondersoeke waaraan sy gewerk het nie,” sê Nkwalase. Hy sê ŉ geregtelike doodsondersoek is aan die gang, om “die omstandighede rondom die dood van só ŉ ervare en toegewyde lid van die Valke te ondersoek”.